  Виталий Пронин Шуг семьяосысь 4 пияшъёс 7 нылпи площадкаез умоятӥзы.Якшур-Бӧдья черкогурт та нуналъёсы эшшо но яркытгес луиз. Шуг семьяосысь 4 пияшъёс 7 нылпи площадкаез умоятӥзы.Ёрос администрациын кема малпаськизы, мар кароно егитъёслы уждунэн но юрттон, ваньмон дырзэс но тырмытон понна. Ӟечыранъёс, гурезьысь нискыланъёс, тубатъёс - ваньмыз та черкогуртын вал ни. Но площадкаосын ӧй вал ӝӧкъёс но ӟусъёс. Озьыен, пуксьыса визез сынаны, шудыны луонлык ӧз кылдылы. Югдурез тупатоно, шуизы. Муниципал кылдытэт пуэн юрттӥз, ужан тӥрлык висъяз, шуэ ёрос администрациен кивалтӥсьлэн воштӥсез Валентина Гырдымова. Кылиз бырйыны ужасьёсты.- Азьвыл аръёсы пинал калыклэн ужамез ӧзгес потылы. Ми ӧм жагтӥське бере, ум утялтӥське, шуылӥзы. Нош туннэ шуг-секытэ сюрем нылпиос капчиен ужаны лыкто, вазь гинэ. Коньдон но потто, асьсэды кулэен но шӧдо, - вера В. Гырдымова.Озьы Алёша Захаров, Илья Серапионов, Женя Вахрушев но Витя Кропотин толэзь ӵоже тӥрен-молотэн ужазы. 7 площадкае ӝӧк-пукон шуккемзы бере эшшо уж юало на вал, но проект йылпумъяськиз.Ужзылэн емышез адӟиське ни. Ёросын котькуд нылпи площадка борды школьникъёс пӧлысь ик юнматэмын вожатойёс. Соос пичиослэсь шутэтскон дырзэс радъяло.Елена Фёдорова  